和子瞻金山
作者：蘇轍
朝代：宋

paragraphs: 長江欲盡闊無邊，金山當中唯一石。
潮平風靜日浮海，縹緲樓臺轉金碧。
瓜洲初見石頭城，城下波濤與海平。
中流轉柂疑無岸，泊舟未定僧先迎。
山中岑寂恐未足，復將江水繞山麓。
四無鄰家羣動息，鐘聲鏗鍠答山谷。
烏鳶力薄墮中路，惟有胡鷹石上宿。
誰知江海多行舟，遊人上下奪巖幽。
老僧心定身不定，送往迎來何時竟。
朝遊未厭夜未歸，愛山如此如公稀。
不待遊人盡歸去，恐公未識山中趣。